# REGLUGERÐ

## um breytingu á reglugerð um útlendinga nr. 540/2017.

###

1. gr.

Við 32. gr. b bætist ný málsgrein, svohljóðandi:

Tengsl sem umsækjandi myndar við Ísland eftir framlagningu umsóknar um alþjóðlega vernd og þau tengsl sem mynda rétt til fjölskyldusameiningar skv. VIII. kafla laga um útlendinga, teljast ekki til sérstakra tengsla.

Umsækjandi telst ekki hafa sérstök tengsl við Ísland nema aðstandandi hans sé búsettur hér á landi í lögmætri dvöl. Umsækjandi þarf að sýna fram á umrædd tengsl með fullnægjandi hætti, t.d. með framlagningu skilríkja eða vottorða. Við það mat skal m.a. líta til þess hvort umönnunarsjónarmið séu fyrir hendi, hvort umsækjandi og aðstandandi hans hafi deilt eða alist upp á sama heimili eða hafi á einhverjum tímapunkti haft uppeldisskyldu eða framfærsluskyldu sín á milli. Stjórnvöldum er heimilt að óska eftir því að aðstandandi umsækjanda staðfesti umrædd tengsl.

Við mat á sérstökum tengslum ber þó ávallt að hafa til hliðsjónar þau tengsl sem viðkomandi hefur í því ríki þar sem hann hefur heimild til dvalar í, m.a. lengd dvalar í ríkinu, fjölskyldutengsl og samfélagsleg tengsl sem umsækjandi hefur myndað við ríkið.

2. gr.

Reglugerð þessi, sem sett er samkvæmt heimild í 4. mgr. 36. gr. laga um útlendinga, nr. 80/2016, með síðari breyt­ingum, öðlast þegar gildi.

Dómsmálaráðuneytinu, 2023